CELEX: E2020P0016
Language: hr
Date: 2020-11-18 00:00:00
Title: Zahtjev za savjetodavno mišljenje Suda EFTA-e koji je 18. studenoga 2020. Oslo tingrett podnio u predmetu Q i drugi protiv norveške vlade (Predmet E-16/20) 2021/C 113/05

31.3.2021   
            
            
               HR
            
            
               Službeni list Europske unije
            
            
               C 113/10
            
         
      Zahtjev za savjetodavno mišljenje Suda EFTA-e koji je 18. studenoga 2020. Oslo tingrett podnio u predmetu Q i drugi protiv norveške vlade
      (Predmet E-16/20)
      (2021/C 113/05)
      Oslo tingrett (Okružni sud u Oslu) podnio je Sudu EFTA-e zahtjev za savjetodavno mišljenje od 18. studenoga 2020., zaprimljen u pisarnici Suda 18. studenoga 2020., u predmetu Q i drugi protiv norveške vlade o sljedećim pitanjima:
      
                  1.
               
               
                  Sud Europske unije smatrao je da članak 21. UFEU-a i Direktiva 2004/38/EZ daju maloljetnom djetetu, državljaninu druge države članice koji ispunjava uvjete predviđene člankom 7. stavkom 1. točkom (b) te direktive, pravo na boravak i da „iste odredbe” omogućavaju roditelju koji ima stvarno skrbništvo nad tim djetetom da s njime boravi u državi članici domaćinu; vidjeti na primjer predmet C-86/12 Alokpa, točka 29. Osim toga, Sud Europske unije smatrao je da takav roditelj nije obuhvaćen osobnim područjem primjene Direktive u skladu s njezinim člankom 3. stavkom 1.; vidjeti presudu Alokpa, točke 24. – 26.
                  U prethodno opisanoj situaciji, može li se roditeljevo pravo na boravak temeljiti samo na toj direktivi ili s obzirom na Sporazum o EGP-u odnosno podrazumijeva li takvo pravo da tu direktivu treba primijeniti zajedno s člankom 21. UFEU-a ili je pak moguće da tu direktivu treba šire tumačiti s obzirom na članak 21. UFEU-a?
               
            
                  2.
               
               
                  Ako državljanin EGP-a ode iz zemlje, dijete tog državljanina EGP-a koje je upisano u odobrenu obrazovnu ustanovu i osoba koja je djetetov skrbnik i dalje imaju pravo na boravak na temelju članka 12. stavka 3. Direktive 2004/38/EZ. Može li dijete koje je potomak samo bračnog druga državljanina EGP-a, koje ima pravo na boravak posredstvom državljanina EGP-a kao referentne osobe, ostvariti takvo pravo i samo na temelju te direktive ili s obzirom na Sporazum o EGP-u? Vrijedi li to i ako je državljanin EGP-a tražio razvod od roditelja tog djeteta prije odlaska iz države?
               
            
                  3.
               
               
                  Ako je odgovor na drugo pitanje potvrdan, vrijedi li to i ako se brak djetetova majke ili oca temeljio na zlouporabi prava na temelju članka 35. Direktive 2004/38/EZ, ali su ga državljanin EGP-a i dijete smatrali autentičnim?